钦定古今图书集成/明伦汇编/氏族典/第053卷 > 韦起宗
## 钦定古今图书集成/明伦汇编/氏族典/第053卷 > 韦起宗

按《名山藏本行记》：“起宗，晋江人，生而孤，母蔡寡守之。
起宗奉母至孝，遇缙绅先生辄长跪求文词，以彰母
节。为母请于朝，冀得旌表，假贷行钱以求之，求之不
得，至三十馀年，一日几得。复为忌者所沮，涕泣痛恨，
双目青盲，又十馀年乃得之，目则明开。母没，庐墓三
年，更念幼孤，追为父服者三年，又以三年庐父之墓。”
松虫大生，近墓松楸皆被虫食。起宗抱树而号，虫不
敢近。一日雨甚，闻庐外有呼声，出视之，庐遂崩。庐毕
之日，即凿己坟其处曰：“庶几生死侍吾亲。”既没，乡人
名其里曰“节孝”，以志其母子云。后三十馀年，所居火，
四邻皆火，独其母旌节坊岿然完峙。嘉靖中旌表。